钦定古今图书集成/方舆汇编/职方典/第1262卷 > 《八月十五夜桃源望月》刘禹锡
## 钦定古今图书集成/方舆汇编/职方典/第1262卷 > 《八月十五夜桃源望月》刘禹锡

尘中见月心亦闲，况是清秋仙府间。凝光悠悠寒露
坠，此时云在最高山。碧虚无云风不起，山上长松山
下水。群动翛然一顾中，天高地平千万里。少君引我
昇玉坛，礼空遥请真仙官。云骈欲下星斗动，天乐一
声肌骨寒。金霞昕昕渐东上，轮攲影促犹频望。绝景
良时难再并，他年此日应惆怅。